**Denie**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ne-ndeamnă cerul iar la rugăciune,

Pământul tot se-așează în genunchi,

A patimilor veșnică minune

O retrăim, dar spinii tot mănunchi

Îi punem peste fruntea ta, Iisuse.

Mai poți să-nduri? Mai poți încă ierta

Păcatele la spovedanii duse

Ce-mpovărează crucea tot mai grea?

Tu stai tăcut în mijlocul furtunii

Ca mielul dus la jertfă, iar și iar,

Și-n fiecare Paști, sub tâmpla lunii,

Noi așezăm iubirea pe altar.

- Ne-ndeamnă cerul iar la pocăință,

Să fim mai buni, cu sufletul curat,

Ca să-l primim în inimi cu credință

Pe Cel ce șterge-al lumii greu păcat.

Privind smeriți către Iisus pe cruce

Să ne unim cuvântul și-ntr-un glas

Să îi rugăm pe îngeri să usuce

Obrajii arși de lacrimi, pas cu pas

Să ne lăsăm călăuziți spre Paște

Cu inima deschisă, un altar

Să construim în ea pentru-a se naște

Lumina din lumină, Sfântul dar.

Liliana Trif Ioan Grigoraș